Kommissionens beslutning

af 12. maj 2003

om overgangsforanstaltninger i henhold til Europa-Parlamentets og Rådets forordning (EF) nr. 1774/2002 for så vidt angår anvendelse i svinefoder af køkken- og madaffald, der er kategori 3-materiale, og forbuddet mod genanvendelse inden for samme art vedrørende fodring af svin med affaldsfoder

(meddelt under nummer K(2003) 1502)

(Kun den tyske udgave er autentisk)

(EØS-relevant tekst)

(2003/328/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 1774/2002 af 30. oktober 2002 om sundhedsbestemmelser for animalske biprodukter, som ikke er bestemt til konsum(1), særlig artikel 32, og

ud fra følgende betragtninger:

(1) Ved forordning (EF) nr. 1774/2002 er der fastsat en fuldstændig revision af EF-bestemmelserne om animalske biprodukter, som ikke er bestemt til konsum, hvorved der er indført en række strenge krav. Forordningen indeholder endvidere bestemmelser om, at der kan vedtages relevante overgangsforanstaltninger.

(2) Da kravene er strenge, er det nødvendigt, at der fastsættes overgangsforanstaltninger for Tyskland og Østrig, så erhvervslivet har tilstrækkelig tid til at tilpasse sig. Desuden er der behov for en yderligere udvikling af alternativ indsamling, transport, opbevaring, håndtering, forarbejdning og anvendelse af animalske biprodukter samt af metoder til bortskaffelse af sådanne biprodukter.

(3) Europa-Parlamentet har anmodet om overgangsforanstaltninger vedrørende køkken- og madaffald, der er kategori 3-materiale.

(4) Tyskland og Østrig bør således som en midlertidig foranstaltning have dispensation til at tillade, at virksomhedsledere fortsat anvender nationale regler for anvendelse af køkken- og madaffald, der er kategori 3-materiale, i svinefoder, idet der tages hensyn til resultaterne af Kommissionens kontrolbesøg i Tyskland og Østrig.

(5) Ifølge definitionen af "køkken- og madaffald" i forordning (EF) nr. 1774/2002 er affald fra detailforretninger, såsom supermarkeder og fødevarefabrikker, der fremstiller produkter til detailsalg, ikke køkken- og madaffald, og det bør derfor ikke være omfattet af den dispensation, der gives ved denne beslutning.

(6) For at undgå risiko for menneskers eller dyrs sundhed bør der opretholdes passende kontrolsystemer i Tyskland og Østrig i den periode, hvor overgangsforanstaltningerne anvendes.

(7) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

Dispensationer vedrørende anvendelse i svinefoder af køkken- og madaffald, der er kategori 3-materiale, og forbuddet mod genanvendelse inden for samme art vedrørende fodring af svin med affaldsfoder

I henhold til artikel 32, stk. 2, i forordning (EF) nr. 1774/2002 og uanset artikel 22, stk. 1, litra a) og b), i samme forordning kan Tyskland og Østrig fortsat udstede individuelle godkendelser indtil den 31. oktober 2006 til ledere af anlæg og udstyr, således at de kan anvende nationale regler og reglerne i denne beslutning vedrørende anvendelse i svinefoder af køkken- og madaffald, der er kategori 3-materiale, forudsat at

a) det pågældende køkken- og madaffald, der er kategori 3-materiale, udelukkende har oprindelse i restauranter, cateringvirksomheder og køkkener, herunder centralkøkkener og husholdningskøkkener i de pågældende medlemsstater

b) det pågældende køkken- og madaffald, der er kategori 3-materiale, udelukkende er beregnet til fremstilling af forarbejdet køkken- og madaffald (affaldsfoder) til fodring af svin i de pågældende to medlemsstater, og at handel med køkken- og madaffald, der er kategori 3-materiale, eller affaldsfoder fremstillet heraf ikke finder sted

c) de nationale regler som minimum omfatter de anvendelsesbetingelser, der er fastsat i bilaget

d) hverken uforarbejdet eller forarbejdet køkken- og madaffald, der er kategori 3-materiale, må gives som foder til vildtlevende eller opdrættede vildsvin

e) de pågældende ledere pr. 1. november 2002 drev virksomhed i overensstemmelse med nationale regler.

Artikel 2

Kontrolforanstaltninger

Myndighederne træffer de fornødne foranstaltninger til at kontrollere, om godkendte ledere af anlæg og udstyr overholder betingelserne i artikel 1 og bilaget.

Artikel 3

Inddragelse af godkendelse og bortskaffelse af materiale, der ikke er i overensstemmelse med denne beslutning

1. Individuelle godkendelser, som myndighederne har udstedt vedrørende anvendelse af køkken- og madaffald, der er kategori 3-materiale, inddrages straks permanent for ledere, anlæg eller udstyr, hvis betingelserne i denne beslutning ikke længere er opfyldt.

2. Materiale, der ikke opfylder kravene i denne beslutning, bortskaffes i overensstemmelse med myndighedernes instrukser.

Artikel 4

Årlig rapport og jævnlig revision

1. Myndighederne forelægger hvert år senest den 31. marts en rapport for Kommissionen på grundlag af kontrolforanstaltningerne omhandlet i artikel 2.

2. Kommissionen tager med jævne mellemrum denne beslutning op til revision i lyset af den årlige rapport omhandlet i stk. 1 og Kommissionens kontrolbesøg.

Artikel 5

De berørte medlemsstaters overholdelse af denne beslutning

Tyskland og Østrig træffer straks de fornødne foranstaltninger for at efterkomme denne beslutning, og de offentliggør foranstaltningerne. De underretter straks Kommissionen herom.

Artikel 6

Anvendelse

Denne beslutning anvendes fra den 1. maj 2003 til den 31. oktober 2006.

Artikel 7

Adressater

Denne beslutning er rettet til Forbundsrepublikken Tyskland og Republikken Østrig.

Udfærdiget i Bruxelles, den 12. maj 2003.

På Kommissionens vegne

David Byrne

Medlem af Kommissionen

(1) EFT L 273 af 10.10.2002, s. 1.

BILAG

ANVENDELSE AF KØKKEN- OG MADAFFALD, DER ER KATEGORI 3-MATERIALE

A. Generelle forpligtelser

1. Køkken- og madaffald, der er kategori 3-materiale, i det følgende benævnt "køkken- og madaffald", indsamles, transporteres, opbevares, håndteres, behandles og anvendes i overensstemmelse med betingelserne i dette bilag.

2. Uforarbejdet køkken- og madaffald skal

a) indsamles af en godkendt indsamler fra det pågældende storkøkken eller lignende omhandlet i artikel 1, litra a)

b) indsamles fra et område, der ikke er underlagt restriktioner, som er gennemført i henhold til EF-bestemmelserne om bekæmpelse af klassisk svinepest eller andre sygdomme på OIE's liste A, der kan overføres til svin via køkken- og madaffald

c) forarbejdes af godkendte virksomhedsledere på godkendte forarbejdningsanlæg, som ikke er beliggende på samme sted som en bedrift, hvor der holdes dyr. For Østrigs vedkommende kan myndighederne dog give dispensation fra dette krav om adskillelse indtil den 30. april 2004, forudsat at myndighederne

i) har gennemført en relevant risikovurdering, og det over for dem er godtgjort, at der ikke er nogen risiko for dyrs og mennesker sundhed

ii) har sendt en kopi af risikovurderingen til Kommissionen

iii) gennemfører kontrolbesøg på anlæggene hver anden uge og træffer alle øvrige foranstaltninger, der er nødvendige for at overvåge, om denne beslutning overholdes.

3. Affaldsfoder skal

a) indsamles fra godkendte forarbejdningsanlæg af en godkendt indsamler

b) anvendes som foder til slagtesvin på godkendte bedrifter, som udelukkende sender svin til direkte slagtning.

4. Myndighederne skal foretage godkendelse af dem, der indsamler og forarbejder køkken- og madaffald, og af dem, der sender og anvender affaldsfoder.

5. Personer, der er i besiddelse af en godkendelse, skal vedligeholde og drive anlæg og udstyr samt forarbejde køkken- og madaffald i overensstemmelse med kravene i del C.

6. Myndighederne sikrer, at godkendelse, handelsdokumenter, fortegnelse, offentlig kontrol og liste over anlæg er i overensstemmelse med del D.

B. Indsamling og transport af køkken- og madaffald til svinefoder

1. Køkken- og madaffald skal indsamles og transporteres i lækagesikre beholdere eller køretøjer med passende overdækning, og det afhentes og leveres uden unødig forsinkelse til et godkendt forarbejdningsanlæg.

2. Køretøjer, der anvendes til transport af køkken- og madaffald, presenninger og andre former for overdækning samt beholdere, der kan genbruges, skal være rengjorte og desinficerede og holdes rene. Køretøjer og beholdere, der anvendes til transport af uforarbejdet køkken- og madaffald, må ikke anvendes til transport af affaldsfoder.

3. Ingen må føre køkken- og madaffald ind på steder, hvor der holdes drøvtyggere, medmindre der foreligger en godkendelse udstedt af myndighederne.

C. Krav til anlæg, der forarbejder køkken- og madaffald til fremstilling af affaldsfoder

Generelle krav

1. Godkendte forarbejdningsanlæg må udelukkende anvendes til forarbejdning af køkken- og madaffald til fremstilling af affaldsfoder til svin, og de skal være fuldstændig adskilt fra bygninger, hvor der holdes dyr, eller hvor der tilberedes andre foderstoffer.

2. Uvedkommende personer og dyr må ikke få adgang til anlægget. Dyr må ikke få adgang til uforarbejdet køkken- og madaffald eller væsker heraf. Der træffes systematisk forholdsregler mod fugle, gnavere, insekter og andre skadedyr.

3. Gulve skal være vandtætte, afvaskelige og lagt, så væsker bortledes og ikke kan sive fra et urent afsnit til et rent afsnit eller til affaldsfoderet.

Rene og urene afsnit

4. Der udpeges henholdsvis rene og urene afsnit, der skal være fuldstændig adskilt af mindst en væg. De urene afsnit (modtagelsesafsnit) og de rene afsnit skal være nemme at rengøre og desinficere. På det urene afsnit skal der være et overdækket (opbevarings-)område til opbevaring af uforarbejdet køkken- og madaffald.

5. Uforarbejdet køkken- og madaffald losses i modtagelsesafsnit og

a) forarbejdes straks, eller

b) opbevares i passende beholdere i modtagelsesafsnittet og forarbejdes efter højst 24 timer efter ankomst eller hurtigst muligt.

6. Forarbejdet køkken- og madaffald håndteres og opbevares i et afsnit, der udelukkende fungerer som rent afsnit, således at forurening med uforarbejdet køkken- og madaffald udelukkes.

7. Personer, der har været i det urene afsnit, må ikke komme ind i det rene afsnit, medmindre de først har desinficeret eller skiftet fodtøj og skiftet det yderste lag tøj.

8. Udstyr og redskaber, der har været i det urene afsnit, må ikke bringes ind i det rene afsnit, medmindre det/de er ordentligt rengjort og desinficeret, jf. punkt 11-14.

9. På anlægget skal der forefindes ordentlige toiletter, omklædningsrum og håndvaske til personalet.

Forarbejdningsnormer

10. Efter at alt uvedkommende materiale, såsom metal, plastic og emballage, er fjernet, findeles køkken- og madaffald til en partikelstørrelse på mindst 50 mm, og det forarbejdes i mindst 60 minutter ved en konstant kernetemperatur på mindst 90 °C under stadig omrøring eller ved anvendelse af en anden metode, der opfylder tilsvarende sundhedsstandarder, som er anført i myndighedernes godkendelse.

Rengørings- og desinficeringsfaciliteter

11. Der skal være passende faciliteter (herunder vandforsyning) til, at anlæg, beholdere og køretøjer (inklusive hjul) kan rengøres og desinficeres.

12. Køretøjer (inklusive hjul), der har været anvendt til transport af uforarbejdet køkken- og madaffald eller affaldsfoder, rengøres og desinficeres, inden de kommer ind i det rene afsnit, eller - hvis de ikke kommer ind i det rene afsnit - inden de forlader anlægget.

13. Beholdere, der har været anvendt til uforarbejdet køkken- og madaffald eller affaldsfoder, rengøres og desinficeres, hver gang de har været i brug, og anlægget rengøres ved slutningen af hver dag, hvor forarbejdning har fundet sted.

14. Myndighederne sikrer, at de desinfektionsmidler, der skal anvendes, og deres koncentrationer officielt er godkendt som værende i stand til at destruere klassisk svinepest-virus.

Udstyr

15. Anlægget skal have passende kogeudstyr med nøjagtigt kalibrerede målere/anordninger til løbende overvågning af forarbejdningsnormerne (temperatur, tid) og andre parametre, som myndighederne anser for nødvendige for at sikre, at reglerne overholdes.

16. Kogeudstyr og dertil knyttede installationer skal kalibreres mindst en gang om året og holdes i god vedligeholdelsesstand gennem hele året.

D. Godkendelse, handelsdokument, fortegnelse, kontrol og liste over godkendte anlæg

Godkendelse af virksomhedsledere og anlæg

1. Myndighederne kan kun give eller forlænge en godkendelse til indsamling/transport eller forarbejdning af køkken- og madaffald eller forsendelse eller anvendelse af affaldsfoder til svin, hvis det over for dem er dokumenteret, at betingelserne i denne beslutning vil blive overholdt.

2. I godkendelsen skal følgende navnlig anføres:

a) virksomhedslederen og det godkendte anlægs adresse

b) identifikation af det godkendte kogeudstyr

c) udløbsdatoen (senest den 31. oktober 2006).

3. Når det drejer sig om forarbejdningsanlæg, skal følgende desuden anføres i godkendelsen:

a) hvor i anlægget der kan modtages og forarbejdes køkken- og madaffald

b) hvilke parametre der anvendes (temperatur, tid, partikelstørrelse).

4. Hvis en eksisterende godkendelse ikke indeholder oplysningerne omhandlet i punkt 2 og 3, udsteder myndighederne en ny godkendelse med angivelse af de pågældende oplysninger og evt. andre betingelser, de anser for nødvendige for at sikre sporbarhed og overholdelse af lovgivningen.

Handelsdokument

5. Handelsdokumenter kan foreligge i papirformat eller i elektronisk form og skal ledsage sendingen af køkken- og madaffald eller affaldsfoder under transporten. Producenten, indsamleren/transportøren og modtageren skal hver især opbevare en kopi af handelsdokumentet, hvis det foreligger i papirformat, eller en udskrift af oplysningerne, hvis det foreligger i elektronisk form.

6. Handelsdokumenter skal indeholde følgende oplysninger:

a) adressen på det anlæg, hvorfra køkken- og madaffaldet eller affaldsfoderet indsamles

b) dato for indsamling og for levering af køkken- og madaffaldet eller affaldsfoderet

c) mængde og beskrivelse (kvalitet) af køkken- og madaffaldet eller affaldsfoderet

d) navn og adresse på indsamleren og transportøren (hvis forskellig fra indsamleren) og køretøjets registreringsnummer

e) bestemmelsesadressen for køkken- og madaffaldet eller affaldsfoderet.

Fortegnelser

7. Alle, der indsamler/transporterer eller forarbejder køkken- og madaffald eller sender/transporterer eller anvender affaldsfoder til svin, skal i mindst to år opbevare en fortegnelse indeholdende de relevante oplysninger i handelsdokumentet.

8. Desuden skal lederen af et godkendt forarbejdningsanlæg i mindst to år opbevare en fortegnelse, der viser forarbejdningsdatoen og de anvendte parametre (temperatur, tid).

Offentlig kontrol

9. Myndighederne gennemfører mindst to gange årligt kontrolbesøg, hvoraf et skal være uanmeldt, på de enkelte anlæg, der er godkendt i henhold til denne beslutning, for navnlig at verificere, om hygiejne- og forarbejdningsnormerne overholdes, herunder mindst følgende:

a) adskillelse mellem urene og rene afsnit

b) råvarens størrelse

c) den opnåede temperatur ved varmebehandlingen

d) varmebehandlingens varighed.

10. Når det drejer sig om godkendte forarbejdningsanlæg, skal en teknisk ekspert desuden årligt foretage et kontrolbesøg for at kontrollere kogeudstyret og målere/registreringsanordninger, og vedkommende skal sende en rapport til myndighederne og anlæggets leder.

Liste over anlæg

11. Myndighederne udarbejder for deres eget område en liste over godkendte

a) anlæg, der indsamler og transporterer køkken- og madaffald

b) anlæg, der forarbejder køkken- og madaffald

c) anlæg, der sender og transporterer affaldsfoder

d) bedrifter, hvor svin fodres med affaldsfoder.

12. De enkelte anlæg og bedrifter får et officielt identifikationsnummer.

13. Myndighederne sikrer, at listen offentliggøres.